王丘

王丘（？－743年），字仲山，相州安陽（今屬河南）人。太子左庶子王同晊子。幼擢童子科，後登制科，拜奉禮郎。長安中，官監察御史。開元間，歷考功員外郎、紫微舍人、吏部侍郎、尚書左右丞、黃門侍郎。丁父憂，服闋，拜右散騎常侍，仍知制誥。遷御史大夫，俄轉太子賓客。終禮部尚書。卒後，贈荊州大都督。

王丘善於詞賦，《全唐詩》存其詩三首，《全唐文》存其文二篇。

生平 
開元初，累遷考功員外郎。先是，考功舉人，請託大行，取士頗濫，每年至數百人，丘一切核其實材，登科者僅滿百人。議者以為自則天已後凡數十年，無如丘者，其後席豫、嚴挺之為其次焉。三遷紫微舍人，以知制誥之勤，加朝散大夫，再轉吏部侍郎。典選累年，甚稱平允。擢用山陰尉孫逖、桃林尉張鏡微、湖城尉張晉明、進士王泠然，皆稱一時之秀。俄換尚書左丞。

開元十一年，拜黃門侍郎。其年，山東旱儉，朝議選朝臣為刺史以撫貧民，制曰：「昔咎繇與禹言曰：『在知人，在安人。』此皆念存邦本，光於帝載，乾乾夕惕，無忘一日。而長吏或不稱，蒼生或未寧，深思循良，以矯過弊，仍重諸侯之選，故自朝廷始之。」於是以丘為懷州刺史，又以中書侍郎崔沔等數人皆為山東諸州刺史。至任，皆無可稱，唯丘在職清嚴，人吏甚畏慕之。俄又分知吏部選事，入為尚書左丞，丁父憂去職，服闋，拜右散騎常侍，仍知制誥。
二十一年，侍中裴光庭病卒，中書令蕭嵩與丘有舊，將薦丘知政事，丘知而固辭，且盛推尚書右丞韓休，嵩因而奏之。及休作相，遂薦丘代崔琳為御史大夫。丘既訥於言詞，敷奏多不稱旨。俄轉太子賓客，襲父爵宿預男，尋以疾拜禮部尚書，仍聽致仕。

評價 
丘雖歷要職，固守清儉，未嘗受人饋遺，第宅輿馬，稱為敝陋。致仕之後，藥餌殆將不給。上聞而嘉嘆，下制曰：「王丘夙負良材，累升茂秩，比緣疾疹，假以優閒。聞其家道屢空，醫藥靡給，久此從宦，遂無餘資。持操若斯，古人何遠！且優賢之義，方冊所先，週急之宜，沮勸攸在。其俸祿一事已上，並宜全給，式表殊常之澤，用旌貞白之吏。」天寶二年（743年）卒，贈荊州大都督。

參考文獻 
 《舊唐書·卷一百》

參見 

 唐書人物列表
 資治通鑑人物列表

王姓
生年不詳
743年逝世
唐朝官員
唐朝作家
安陽人
琅邪王氏